അതിവേഗ റെയില്: എറണാകുളം ജില്ല പ്രക്ഷോഭത്തിലേക്ക്, 298 ഏക്കറാണ് പദ്ധതിക്കായി ഏറ്റെടുക്കുന്നത് കൊച്ചി: സംസ്ഥാന സര്ക്കാറിെന്റ അതിവേഗ റെയില് സില്വര് ലൈന് പദ്ധതിക്ക് നീക്കങ്ങള് മുറുകവെ ജില്ല പ്രക്ഷോഭത്തിലേക്ക്. നിര്ദിഷ്ട പദ്ധതിയുടെ കോട്ടയം ജില്ല അതിര്ത്തി മുതല് തൃശൂര് അതിര്ത്തി വരെ കുടിയൊഴിപ്പിക്കല് നേരിടുന്നവര് സമരസമിതി രൂപവത്കരിച്ചു. ജില്ലയില് 298 ഏക്കറാണ് പദ്ധതിക്കായി ഏറ്റെടുക്കുന്നതിന് വിജ്ഞാപനം ഇറങ്ങിയത്. സ്ഥലമേറ്റെടുക്കാന് സ്പെഷല് തഹസില്ദാരെ നിയമിച്ചുകഴിഞ്ഞു. പദ്ധതി പിന്വലിക്കണമെന്നാവശ്യപ്പെട്ട് ബുധനാഴ്ച കലക്ടറേറ്റിന് മുന്നില് ധര്ണ നടത്തും. ഈ മാസം 27ന് നടക്കുന്ന കലക്ടറേറ്റ് മാര്ച്ചിന് മുന്നോടിയായാണ് ധര്ണ. കളമ്ബൂര്, കോട്ടപ്പുറം, പാഴൂര്, മണീട്, വെട്ടിക്കല്, തിരുവാണിയൂര്, തിരുവാങ്കുളം മാമല, പഴങ്ങനാട്, പുക്കാട്ടുപടി, കുട്ടമശ്ശേരി കീഴ്മാട്, നെടുവന്നൂര്, എളവൂര്, പീച്ചിനിക്കാട്, പുളിയനം എന്നിവിടങ്ങളിലൂടെയാണ് ജില്ലയില് സില്വര് ലൈന് കടന്നുപോകുന്നതെന്നാണ് നിലവിലെ അലൈന്മെന്റ് വ്യക്തമാക്കുന്നത്. അലൈന്മെന്റ് ഇനിയും മാറുമെന്ന് പ്രചാരണമുണ്ട്. നിലവിലെ അലൈന്മെന്റില്നിന്ന് 15 മുതല് 30 മീറ്റര് വരെ വ്യത്യാസം വരാമെന്ന് കെ. റെയില് അധികൃതര് തന്നെ അറിയിക്കുന്നു. ചെങ്ങന്നൂര്എറണാകുളം, എറണാകുളംതൃശൂര് എന്നിങ്ങനെ രണ്ടു മേഖലകളിലായാണ് ജില്ലയിലെ സ്ഥലങ്ങള് ഉള്പ്പെടുന്നത്. ചെങ്ങന്നൂര്എറണാകുളം മേഖലയില് പദ്ധതിക്ക് 158.83 ഏക്കറാണ് ഏറ്റെടുക്കുന്നത്. എറണാകുളംതൃശൂര് മേഖലയില് 139.46 ഏക്കറും ഏറ്റെടുക്കും. സമരസമിതിയുടെ മേഖല കമ്മിറ്റികള് അങ്കമാലി, ആലുവ, പിറവം എന്നിവിടങ്ങള് കേന്ദ്രീകരിച്ച് പ്രവര്ത്തിക്കുന്നുണ്ടെന്ന് കണ്വീനര് സി.കെ. ശിവദാസന് അറിയിച്ചു. കോണ്ഗ്രസ്, മുസ്ലിം ലീഗ്, ബി.ജെ.പി, കേരള കോണ്ഗ്രസ് ജേക്കബ്, ശാസ്ത്ര സാഹിത്യ പരിഷത്ത്, ദേശീയപാത സമരസമിതി, മൂലമ്ബിള്ളി സമരസമിതി, ജനകീയ പ്രതിരോധ സമിതി, വെല്ഫെയര് പാര്ട്ടി, എസ്.യു.സി.ഐ കമ്യൂണിസ്റ്റ് തുടങ്ങിയ സംഘടനകളുടെ പിന്തുണ അതിവേഗ റെയില് വിരുദ്ധ സമരസമിതിക്കുണ്ട്. ഹൈബി ഈഡന് എം.പി ബുധനാഴ്ച ധര്ണ ഉദ്ഘാടനം ചെയ്യും.